Drie ontsnap in LimpopoArgieffoto Drie verhoorafwagtende mans het Sondag uit die aanhoudingselle van die Letsitele-polisiestasie buite Tzaneen in Limpopo ontsnap. Lt.kol. Moatshe Ngoepe, polisiewoordvoerder, het gesê die drie het omstreeks 18:40 deur die dak van die oefenkamer ontsnap deur die ogiesdraad te sny. Een van die verdagtes is intussen weer in hegtenis geneem. “ŉ 27-jarige Mosambieker, wat in hegtenis geneem is op aanklagte van huisroof, verkragting en huisbraak, is Maandag in die vroeë oggendure op ŉ omliggende plaas in hegtenis geneem,” het Ngoepe gesê. ŉ Spesiale taakspan is saamgestel en ŉ volskaalse soektog is van stapel gestuur na die ander twee mans, ŉ 25-jarige Mosambieker en ŉ 26-jarige man van die Mbekwana-nedersetting naby Mandlakazi. Die Mosambieker is in hegtenis geneem op aanklagte van huisroof, huisbraak en verkragting. Die 26-jarige is in hegtenis geneem op aanklagte van moord, huisbraak, diefstal en die besit van onwettige ammunisie. Die omstandighede rakende die ontsnapping word ondersoek.